ET
4.5.2023
Euroopa Liidu Teataja
L 118/13
16. punkt ATCO.C.055 asendatakse järgmisega: „ATCO.C.055 Tasemetestija oskusmärke taotlemine Tasemetestija oskusmärke taotleja peab vastama järgmistele tingimustele: a) ta on vähemalt kaks aastat kasutanud lennujuhi loa õigusi ja b) ta on taotlemisele eelnenud kaheteistkümne kuu jooksul edukalt lõpetanud tasemetestijakursuse, mille jooksul õpetati teoreetilisi ja praktilisi meetodeid kasutades nõutavaid teadmisi ja oskusi ning mida asjakohaselt hinnati.“; 17. punkt ATCO.C.060 asendatakse järgmisega: „ATCO.C.060 Tasemetestija oskusmärke kehtivus a) Tasemetestija oskusmärge kehtib kolm aastat.
b) Tasemetestija oskusmärke kehtivust võib pikendada, kui selle kehtivusaja jooksul läbib isik edukalt hindamisoskuste ja ajakohase käituspraktika täienduskoolituse.
c) Tasemetestija oskusmärke kehtivuse lõppemisel võib selle kehtivuse taastada, kui kehtivuse taastamise taotlusele eelneva kaheteistkümne kuu jooksul on oskusmärke omanik: (1) läbinud hindamisoskuste ja ajakohase käituspraktika täienduskoolituse ning (2) edukalt läbinud tasemetestija pädevushindamise.
d) Tasemetestija oskusmärke esmase väljaandmise ja kehtivuse taastamise korral algab selle kehtivusaeg hiljemalt 30 päeva jooksul pärast hindamise eduka sooritamise kuupäeva.“; 18. punkt ATCO.D.010 asendatakse järgmisega: „ATCO.D.010 Algkoolituse sisu a) Algkoolitus, mis on mõeldud lennujuhiõpilase loa taotlejale või mille läbimine võimaldab välja anda täiendava pädevusmärke ja/või (vajaduse korral) oskusmärke, koosneb järgmisest: (1) baaskoolitus, mis koosneb I lisa 2. liite kõikidest ainetest, teemadest ja allteemadest ning (2) pädevuskoolitus, mis koosneb vähemalt ühe järgmise aspekti ainetest, teemadest ja allteemadest: i)
lähilennujuhtimine (ADC), määratletud I lisa 3. liites;
ii) protseduuriline lähenemislennujuhtimine (APP), määratletud I lisa 4. liites; iii) protseduuriline piirkondlik lennujuhtimine (ACP), määratletud I lisa 5. liites; iv) seirega lähenemislennujuhtimine (APS), määratletud I lisa 6. liites; v) seirega piirkondlik lennujuhtimine (ACS), määratletud I lisa 7. liites.
b) Täiendava pädevusmärke koolitus koosneb alapunkti a alapunktis 2 sätestatud vähemalt ühe pädevusmärke ainetest, teemadest ja allteemadest.
c) Koolitus, mis kavandatakse pädevusmärke reaktiveerimiseks pärast seda, kui eelneva pädevuse hindamine vastavalt punkti ATCO.B.010 alapunktile b osutub ebaedukaks, kohandatakse nimetatud hindamise tulemusega.
d) Oskusmärke koolitus koosneb koolitusorganisatsiooni väljatöötatud ainetest, teemadest ja allteemadest, mis on koolituskursuse osana heaks kiidetud.
e) Baas- ja/või pädevuskoolitust võib täiendada ainete, teemade ja allteemadega, mis on asjaomasele funktsionaalsele õhuruumiosale või riiklikule keskkonnale iseloomulikud või nendega seotud.“;